7.2.2023
RO
Jurnalul Oficial al Uniunii Europene
C 47/91 Miercuri, 6 iulie 2022
R. întrucât, conform anchetelor statistice efectuate de ONU, 47 % din cetățenii Bosniei și Herțegovinei cu vârste cuprinse între 18 și 29 de ani iau în considerare să emigreze, fie temporar sau permanent, dezamăgiți de lipsa de perspective din țară; întrucât, potrivit unui raport al Fondului Națiunilor Unite pentru Populație, în medie 50 000-55 000 de oameni părăsesc anual Bosnia și Herțegovina, dintre care majoritatea sunt lucrători calificați și specialiști;
S. întrucât glorificarea oficială sau neoficială a criminalilor de război condamnați, segregarea și discriminarea etnice sau religioase contravin esenței însăși a proiectului european; întrucât există o nevoie urgentă de a scoate în afara legii în mod efectiv negarea Holocaustului, a genocidului, a crimelor de război și a crimelor împotriva umanității;
T. întrucât Bosnia și Herțegovina se confruntă în prezent cu cea mai mare instabilitate de la războiul dintre 1992 și 1995; întrucât anumiți lideri politici ai entității Republica Srpska din Bosnia și Herțegovina recurg la discursuri provocatoare și inițiază acțiuni de destabilizare, cu scopul de a pregăti retragerea din instituțiile statului (inclusiv din armată și din sistemul fiscal și cel judiciar) și de a înființa autorități independente, ceea ce încalcă acordul de pace de la Dayton; întrucât anumiți actori politici din alte state sprijină activ demersurile perturbatoare și secesioniste ale administrației bosniace sârbe conduse de Milorad Dodik; U. întrucât la 18 martie 2022, Consiliul a adoptat Decizia (PESC) 2022/450 (9), prelungind cadrul existent de sancțiuni la adresa persoanelor care aduc atingere suveranității, integrității teritoriale și ordinii constituționale a Bosniei și Herțegovinei sau a acordului de pace de la Dayton;
V. întrucât Consiliul își exprimă în mod regulat sprijinul pentru suveranitatea, unitatea și integritatea teritorială a Bosniei și Herțegovinei;
W. întrucât ingerințele rău intenționate directe sau prin intermediari și dezinformarea urmăresc să semene discordie între diferitele comunități și să destabilizeze regiunea, în special având în vedere invadarea Ucrainei de către Rusia;
Funcționarea instituțiilor democratice
1. subliniază că ritmul aderării la UE este stabilit de efectuarea unor reforme care să garanteze funcționarea corespunzătoare a instituțiilor democratice, întemeiate pe statul de drept, buna guvernare și drepturile fundamentale;
2. îndeamnă Bosnia și Herțegovina și toți actorii săi politici să dea dovadă de angajament și să facă pași importanți în direcția aderării la UE prin realizarea de progrese în ceea ce privește cele 14 priorități-cheie, îndeosebi prin restabilirea independenței sistemului judiciar, întărirea statului de drept și a valorilor și principiilor acestuia în toate instituțiile statului, prin intensificarea și consolidarea luptei împotriva corupției și a criminalității organizate, prin promovarea și asigurarea libertății presei și a unui mediu favorabil pentru societatea civilă, precum și prin protejarea grupurilor vulnerabile;
3. deplânge faptul că, la peste 25 de ani de la încheierea războiului, țara se confruntă în continuare cu dezbinări promovate de elitele politice, cu tentative de secesiune și cu un grad ridicat de corupție, ceea ce contribuie la exodul masiv al creierelor și la declinul demografic din cauza lipsei de perspective;
4.
salută reuniunea CPSA UE-Bosnia și Herțegovina din 17 iunie 2021 și adoptarea regulamentului său de procedură și subliniază importanța asigurării funcționării acesteia printr-un dialog politic favorabil includerii și printr-o cooperare regulată; regretă, cu toate acestea, lipsa unui angajament real din partea omologilor bosniaci în stabilirea proactivă a unei cooperări parlamentare constructive, care ar contribui la prioritatea 3 din cele 14 priorități-cheie;
5. își reiterează sprijinul clar pentru transformarea democratică civică a Bosniei și Herțegovinei prin integrarea europeană, bazată pe unitate, suveranitate și integritate teritorială, întemeiată pe principiile egalității și nediscriminării tuturor cetățenilor Bosniei și Herțegovinei, astfel cum sunt consacrate în constituție și în concordanță cu deciziile Curții Europene a Drepturilor Omului;
(9)
JO L 91, 18.3.2022, p. 22.